'Kunzima Ukulwisana Lesimo seAutism eZimbabwe'
Ingcwethi kwezempilakahle zithi kudingakala ukuthi kuqhutshwe imikhankaso yemfundiso eqondiswe kuzulu mayelana ngesimo se-autism.
HARARE — Inyanga ka Mabasa yinyanga lapho okuqakathekiswa khona umkhuhlane owaziwa ngokuti yi Autism Spectrum Disorders (ASD) ngeSilungu. Kodwa inengi labantu lokhe lingazi ngalesi simo eZimbabwe lapho okubandlululwa khona abantwana labazali babo. Lanxa loludubo lusanda elizweni, bebanengi asebezalwa belalesi simo se autism, ingcwethi kwezempilakahle zithi kudingakala ukuqhuba imikhankaso yemfundiso eqondiswe kuzulu lakulabo abasemsebenzini wezempilakahle. UDokotela Michelle Dube, omunye wabodokotela abalolwazi olujululiye nge autism, uthi ukusilela kwempahla yokusebenzisa ukulondoloza laba bantwana kungumgoqo omkhulu emizameni yokubasiza nxa bethe babonakala belaso isimo lesi. UDokotela Dube uthi nxa singaphanga sinanzelelwe lesi simo, kuyaphathisa ukuthi umntwana athole usizo olufaneleyo. Umqondisi wenhlanganiso esebenzelana labazali abalabantwana abalesimo esiphazamisa indlela okumele enze ngayo, ejwayelekileyo, eye Autism Organisation of Zimbabwe, uNkosikazi Hellen Mutambara, yingwethi eyafundela umsebenzi wokusiza abazalwa belalesi simo lokukhuluma ngendlela ezehlukeneyo. Inengi labazali, uNkosikazi Mutambara uthi, bayasilela ulwazi, bengazi okokwenza ukusiza umntanabo nxa benanzelele ukuba wehlukene labanye ekwenzeni kwakhe. UNkosikazi Mutambara uthi inengi labantwana laba bakhaliphile kakhulu kwezokubala inombolo lokudweba imifanekiso. Uthi lanxa okwamanje ungakabi khona umuthi owelapha lesi simo, sokulendlela yokubasiza ngayo okuthiwa yi Stemcell Therapy okwamanje eyenzelwa kwele India. Uthi inkinga yikuthi ukwelatshwa lokhu kubiza inkulungwane ezedlula itshumi zamadola eMelika - $11,000 okuyimali enzima ukuyithola kwele Zimbabwe. UNkosikazi Cynthia Dube, umbalisi owafundela umsebenzi wokufundisa abantwana abale simo se autism esebenzelana labenhlanganiso ye Pathways Autism Trust, uthi abazali abalabantwana abalesimo lesi kumele babadingele uncedo ngesiphangiphangi. Uthi akulazikolo ezemukela abantwana laba njalo kulababalisi abalutshwana abasizwisisayo isimo lesi. UNkosikazi Dube uthi esikhathini esinengi ukubandlulula abantwana laba kwenziwa zinkolo ezitshiyeneyo njalo labanye abantu abacabanga ukuthi isimo lesi senziwa yibuthakathi. Umqondisi wenhlanganiso ye Pathways Autism Trust njalo olomntwana olesimo lesi, uNkosikazi Flora Chinhaira, uthi kumele uzulu abekwazi ukuthi isimo lesi kasihambelani lobuthakathi. Unobhala jikelele kugatsha lwezempilakahle lokulondolozwa kwabantwana, uDr Gerald Gwinji, uthi eleZimbabwe libhekane lenkinga ekusebenzisaneni labazali abalabantwana abalesimo lesi. UDr. Gwinji uthe uhulumende uyayincoma kakhulu imizamo eyenziwa ngabazali abadinga ngayo indlela yokunceda abantwana laba. Ubufakazi obumunyethwe zingwalo zenhlanganganiso ebona ngezokuqhamuka kwemikhuhlane emhlabeni jikelele, yakweleMelika, eye Centre for Diseases Control, obutholakana ebulenjini be Internet, buveza ukuba umntwana oyedwa phakathi kwabangamatshumi phose ayisikhombisa (1 in 68 ) emhlabeni jikelele, banajwa yisimo lesi. Buveza njalo ukuba sivame kakhulu ebantwaneni besilisa ukwedlula abangamantombazane.